Skutevikens Buekorps

Skutevikens Buekorps er et bergensk buekorps (guttekorps) stiftet 8. juni 1853.

Buekorpset er et søndagskorps, som betyr at det var et buekorps for allmuen og hadde eksersis på søndager. Korpset har fortsatt eksersis på søndager.

Mye av aktiviteten foregår i korpsets hus i Skuteviksveien 48 der det holdes sammenkomster hele året. Korpset regner 8. juni 1853 som sin stiftelsesdag etter at det i 1928 ble funnet en fane i en kjeller i Skuteviken med innskriften Skutewiken Buecorps anno 1853. Undersøkelser av fanen viser at den kan stamme fra dette året og Skuteviken vil da være byens eldste buekorps. Fanen er nå oppbevart i en bankboks, men det finnes en kopi av den i buekorpsets lokale. Før 1928 da fanen med påskriften 1853 ble funnet på et loft i nærområdet regnet korpset sitt stiftelsesår til 1855. Dette er dokumentert med komplett sjefsregister fra dette året og frem til i dag. Det finnes visse korps som mener at fanen fra 1853 er blitt påført årstallet på et senere tidspunkt, men siden det var svært få i Skuteviken på denne tiden, verken voksne eller barn som kunne lese eller skrive i et av byens arbeiderstrøk så ble det ikke dokumentert godt under oppstarten med dagbøker fra sjefen og andre. Det kan også være mulig at korpset oppstod før 1853 og fikk laget fanen, men fikk årstallet 1853 påmalt senere. Kristian Bing intervjuet gamle mennesker som hadde bodd i Skuteviken hele sitt liv i forbindelse med buekorps boken «Guttekorpsene i Bergen» som han skrev i 1889. Da var det flere som husket at Skutevikens Buekorps hadde eksistert lenge før 1853.

Skutevikens har hatt rekruttering fra lokalområdet med gutter og familier bosatt i strøket og stor patriotisme. I 2003 ble det avduket en statue til minne over falne Skuteviksgutter i verdenskrigene. Korpsets farge er rødt, hvor offiserene, slagere og fanegarde har røde bånd i benklærene, mens soldatene har hvite bånd. De er ett av kun 2 korps som eier sitt eget buekorpslokale, og resten leier lokale fra Bergen Kommune for en symbolsk sum, typisk 5-10kr årlig. Dette resulterer i at mye av inntektene som korpset har går ut til vedlikehold og andre løpende kostnader. Korpset er i allianse med Fjeldets Bataljon og Wesselengens Bataljon.

Buekorpset har en egen sang som heter "Marsj for Skutevikens Buekorps" som er skrevet av Bernhard Berentzen og komponert av Otto W. Strømbeck i 1928.

Litteratur
 Gjerstad, Jo. Buekorpsene i Bergen, (Bergen kommune 2005) ISBN 82-7128-383-9 (hefte)

Eksterne lenker
 
 

Buekorps
Etableringer i 1853
1853 i Norge